पाएं अपने शहर की ताज़ा ख़बरें और फ्री ई-पेपरडाउनलोड करें
जिस शहाबुद्दीन नाम का खौफ सीवान ही नहीं, पूरे बिहार में था, उसे एक आम आदमी ने सलाखों के पीछे पहुंचाया था। चंदा बाबू ने अपने तीन जवानों बेटों की हत्या की लंबी लड़ाई लड़ी। वे शहाबुद्दीन को फांसी दिलवाना चाहते थे, लेकिन नियति ने उनकी मौत कोरोना संक्रमण से लिखी थी।
बात 16 अगस्त 2004 की है। सात-आठ युवकों ने सीवान के गौशाला रोड स्थित राजीव किराना स्टोर पर धावा बोलकर कैश लूट लिया। सभी धमकी देते हुए निकले कि किसी ने मुंह खोला तो अंजाम बुरा होगा। दुकान में बैठे राजीव ने विरोध किया तो उसकी पिटाई कर दी गई। खतरा देख गिरीश बाथरूम में घुस गया और वहां से एसिड की बोतल लाकर बदमाशों को डराया कि भागो नहीं तो एसिड फेंक देंगे। यह देख सभी भाग गए, लेकिन कुछ ही समय बाद वे सभी झुंड बनाकर पहुंचे। राजीव के साथ उसके भाई गिरीश और सतीश को भी उठा लिया। तीनों को प्रतापपुर लेते गए। वहां ईख के खेत के पास गिरीश और सतीश को पेड़ से बांध दिया। राजीव को बैठाकर रखा गया। कुछ देर बाद तत्कालीन सांसद शहाबुद्दीन वहां पहुंचे। शहाबुद्दीन ने अपना कोर्ट लगाया और फैसला सुनाया कि दोनों को एसिड से स्नान कराओ। शहाबुद्दीन का फरमान सुनते ही उनके गुर्गों ने गिरीश और सतीश पर तेजाब डालना शुरू किया। दोनों चींखते रहे, एसिड से धुंआ उठता रहा। गंध फैलती रही। दोनों की छटपटाहट पर किसी को रहम नहीं आई। राजीव को तो काटो तो खून नहीं। वह साइलेंट हो गया। उन लोगों ने राजीव को बंधक बना चंदा बाबू से फिरौती की मांग शुरू कर दी।
तीसरे दिन राजीव किसी तरह भागकर घर पहुंचा और पिता चंदा बाबू को शहाबुद्दीन की कारस्तानी बताई। सारी बातें सुनकर चंदा बाबू के होश उड़ गए। शहाबुद्दीन के गुर्गों ने उनको धमकी भी दी, लेकिन उन्होंने मन को मजबूत किया और बिना किसी परवाह के थाना पहुंच गए। शहाबुद्दीन के खिलाफ केस लेने में थानेदार कांप उठा। उसने समझाया कि शहाबुद्दीन से पंगा लेना कितना महंगा पड़ सकता है। चंदा बाबू SP के पास गए। जब SP ने भी मुलाकात नहीं की तो DIG के पास गए। DIG के हस्तक्षेप के बाद थाने में मामला दर्ज हुआ।
19 को चश्मदीद राजीव को गवाही देनी थी, 16 को भून दिया
मामला कोर्ट में पहुंचा। चंदा बाबू ने शहाबुद्दीन का नाम साजिशकर्ता के रूप में दिया। 70 की उम्र में चंदा बाबू गवाह बने। चंदा बाबू को डर था कि पहले के कई मामलों की तरह इस बार भी शहाबुद्दीन साफ बच न जाए। घर में पत्नी थी और चौथा दिव्यांग बेटा। उसकी देखभाल की भी जवाबदेही थी। घटना के चश्मदीद चंदा बाबू के तीसरे बेटे राजीव की गवाही कोर्ट में 19 जून 2014 को होनी थी, लेकिन उससे पहले 16 जून को ही उसे गोलियों से भून दिया गया था।
इंसाफ की लंबी लड़ाई में जीत चंदा बाबू की हुई
दिसंबर 2020 को न्यायालय में इंसाफ की लड़ाई लड़ते-लड़ते चंदा बाबू का निधन हो गया। वे चाहते थे कि उनके बेटों के हत्यारे शहाबुद्दीन को फांसी हो। शहाबुद्दीन से पंगा लेना आसान नहीं था, लेकिन चंदा बाबू ने जान की फिक्र नहीं की। न्यायालय से उन्हें इंसाफ मिला।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn